નવેમ્બર, 2015માં નગરપાલિકાની ચૂંટણી યોજાઇ હતી, જેમાં મહેસાણા નગરપાલિકામાં કોંગ્રેસે 44માંથી 29 બેઠકો પર કબજો જમાવ્યો હતો અને ભાજપના ફાળે માત્ર 15 બેઠકો આવી હતી. એક વર્ષ સુધી મહેસાણા નગરપાલિકા પર કોંગ્રેસનો કબજો રહ્યો, પરંતુ ગત વર્ષે 10 કાઉન્સિલરોએ કોંગ્રેસ છોડી ભાજપનો ખેસ ધારણ કર્યો હતો. પક્ષ બદલનારાઓમાંના એક નેતા રાયબહેન પટેલ પણ હતા. ભાજપે તેમને જ નગરપાલિકાના અધ્યશ્ર બનાવ્યા હતા અને ભાજપના કૌશિક વ્યાસને નગરપાલિકાની સ્થાયી સમિતિના પ્રમુખ નીમવામાં આવ્યા હતા. ઇન્ડિયન એક્સપ્રેસની ખબર અનુસાર, આ તમામ 10 કાઉન્સિલરો સોમવારે ફરી એકવાક કોંગ્રેસમાં જોડાઇ ગયા છે. મહેસાણામાં ભારે મતથી જીત મેળવનાર નાયબ મુખ્યમંત્રી નીતિન પટેલને જ્યારે આ અંગે પૂછવામાં આવ્યું તો તેમણે કહ્યું કે, કોંગ્રેસના કાઉન્સિલરો ક્યારેય ભાજપમાં જોડાયા નહોતા.